隆中次吳襄陽韻二首  其二
作者：項安世
朝代：宋

paragraphs: 古來建大厦，所貴楹桷崇。
沛公得三士，折箠驅群雄。
嗟哉漢諸孫，永負隆準公。
表既憎禰衡，璋復輕張松。
幽州小從事，苦諫不見從。
頼有大耳兒，猶能過隆中。
吾評四劉牧，三豕而一龍。
景升最可笑，接士滿郊宮。
坐看故人子，低頭混耕農。
平生慕西伯，對面失飛熊。
阿琦去梯策，尚識智士功。
誰云豚犬愚，頗復勝乃翁。